David Malpass
David Malpass Res apud Vicidata repertae: Nativitas: 8 Martii 1956; Petoskey Patria: Civitates Foederatae Americae David Malpass, vulgo plene David Robert Malpass (Petoskey in oppido Michiganiae die 8 Martii 1956 natus), est oeconomus Civitatum Foederatarum et ex die 9 Aprilis 2019 praeses Argentariae mundanae. Alumnus est Collegii Coloratensis, ubi scientiae physicae, Universitatis Denveriensis, ubi administrationi commercii, Universitatis Georgiopolitanae, ubi oeconomiae inter civitates studuit. Tam apud societates commercii quam iuxta factionem Republicanam operam dedit: oeconomus principalis argentariae Bear Stearns ab anno 1993 usque in 2008 meruit, quo anno haec societas subito defecit, inter primas discriminis vectigalium mundani(en). Commentationes de rebus oeconomicis apud Forbes et Wall Street Journal nonnumquam edidit. Candidaturas praesidales Georgii W. Bush et praeter alias Donaldi Trump, qui comitiis anni 2016 contendebat, adiuvit. Trump vicissim, iam praeses electus, Davidem Malpass secretarium a rebus internationalibus Thesauri Civitatum Foederatarum anno 2017 promovit, atque anno 2019 ad officium praesidis Argentariae mundanae proposuit.